Βερνέιγ-συρ-Αβρ

Το Βερνέιγ-συρ-Αβρ (γαλλ. Verneuil-sur-Avre) είναι πόλη της Γαλλίας, που βρίσκεται στον Νομό της Ερ (Eure)  στην περιοχή της Νορμανδίας (Normandie).

 Ονομασία 
Την εποχή της βασιλείας, η πόλη ονομαζόταν Βερνέιγ-ο-Περς (Verneuil-au-Perche) ή απλά Βερνέιγ. Έγινε κοινότητα και σημαντική πόλη καντονιού υπό το όνομα Βερνέιγ, όνομα που χρησιμοποιείται ακόμη στην καθημερινή γλώσσα.

Η σημερινή ονομασία Βερνέιγ-συρ-Αβρ φαίνεται να καθιερώθηκε στα μισά του 19ου αιώνα.

 Αβρ και Ιτόν 
 Ο ποταμός Αβρ περνάει κοντά στην πόλη του Βερνέιγ (νότια της RN 12). 
 Ο ποταμός Ιτόν ρέει μέσα στην πόλη του Βερνέιγ-συρ-Αβρ. Όταν ιδρύθηκε η πόλη, ο Ερρίκος Α' της Αγγλίας άλλαξε την πορεία του ποταμού ώστε αυτός να μπορεί να τροφοδοτεί με νερό την νέα πόλη. Εκείνη την εποχή, το Βερνέιγ βρισκόταν στα εδάφη του δουκάτου της Νορμανδίας και ο ποταμός Αβρ, που ρέει σε κοντινή απόσταση, βρισκόταν στα εδάφη του Βασιλείου της Γαλλίας, εδάφη που ανήκαν στον εχθρό. Από τότε, τα χαντάκια και το εσωτερικό του Βερνέιγ τροφοδοτούνται από αυτή την  εκτροπή του Ιτόν. Ο Ιτόν, παραπόταμος τoy Ερ και συνεπώς υπο-παραπόταμος του Σηκουάνα, διασχίζει την κοινότητα του Σιντραί σε απόσταση λίγων χιλιομέτρων στα βόρεια του Βερνέιγ.

 Ιστορία 

Το κάστρο του Βερνέιγ είχε όπως και το σύνολο της περιοχής μια ταραχώδη ιστορία. Όπως και αυτά του Σενμπράν ή του Τιλιέρ, το κάστρο του Βερνέιγ αποτελούσε ένα από τα κομμάτια της άμυνας της Νορμανδίας. Απέναντί του τα κάστρα του Τυμεραί (Μπρεζόλ, Λα Φερτέ-Βιντάμ, Σενόνς και Σατονέφ) που ανήκαν στους ισχυρούς βαρόνους του Σατονέφ-αν-Τυμεραί που ήταν πιστοί στους βασιλιάδες της Γαλλίας, και που υπερασπίζονταν το Βασίλειο της Γαλλίας. Αυτή η κοντινή απόσταση είχε ως αποτέλεσμα πολλές συγκρούσεις ανάμεσα στις δύο πλευρές:
 Πολιορκία του Βερνέιγ (1173) από τον Λουδοβίκο Η' της Γαλλίας, ενάντια στον Ερρίκο Β' της Αγγλίας και δούκα της Νορμανδίας,
 Μάχη του Βερνέιγ (1424), νίκη των Άγγλων και των συμμάχων τους Βουργουνδών, στις 17 Αυγούστου 1424,
 Κατάληψη του Βερνέιγ από τον βασιλιά της Γαλλίας στον τέλος του Εκατονταετούς Πολέμου, στις 9 Ιουλίου 1447.

Το Βερνέιγ υπήρξε πρωτεύουσα επαρχίας από το 1790 μέχρι και το 1801. Το 1844, η Γκοβίλ ενώνεται με το Βερνέιγ.

 Τοποθεσίες και μνημεία 

 Η Εκκλησία της Μαγδαληνής (του 12ου και του 15ου αιώνα), ιστορικό μνημείο με τον πύργο της ύψους 56 μέτρων, γοτθικού ρυθμού, γίνεται αντιληπτή σε μεγάλη απόσταση από την πόλη του Βερνέιγ, και έχει γίνει το σύμβολο της πόλης.
 Η Εκκλησία Νοτρ-Νταμ (12ος αιώνας)
 Ο Γκρίζος Πύργος (Tour Grise) (13ος αιώνας) : χτισμένος από τον Φίλιππο Αύγουστο, κρατάει το όνομά του από την πέτρα καφέ απόχρωσης που χρησιμοποιήθηκε για την κατασκευή του και ονομάζεται « grison ».
 Το Αββαείο του Αγίου Νικολάου (17ος αιώνας)
 Ερείπια της εκκλησίας του Αγίου Ιωάννη (16ος αιώνας) που βομβαρδίστηκε το 1944.
 Το κέντρο αναψυχής Center Parcs (Les Bois Francs).
 Ο σιδηροδρομικός σταθμός του Βερνέιγ-συρ-Αβρ.

 Παραπομπές 

 Εξωτερικοί σύνδεσμοι 

 Το Βερνέιγ-συρ-Αβρ στην επίσημη ιστοσελίδα του γραφείου τουρισμού του Pays d'Avre, d'Eure et d'Iton
 Το Βερνέιγ-συρ-Αβρ στην ιστοσελίδα του Εθνικού Γεωγραφικού Ινστιτούτου
 Το Βερνέιγ-συρ-Αβρ στην ιστοσελίδα της Insee

Κατηγορία:Πόλεις της Νορμανδίας